《秀峰寺观龙潭》
清代·罗运崃

双峰突兀飞剑翠，篮舆蜿蜒入山寺。小室冥悬大瀑寒，山根下结灵湫秘。

奇境鸿濛应始开，刻石怪字何年来。易陈旧题笑相示，墨痕初蚀苍烟苔。

蟠龙呼翕窥无底，潭水不枯龙不死。碧光荡漾凝天云，清冷莫使潜熛起。

轻风吹浪生微纹，馀流作涧触石喷，人生外鉴不自静，临流暂赏徒纷纷。

万木低压结深绿，一线支离趋海角。山水声形两杳然，画师落纸成硗角。

坐眺万象无纤尘，乍晷不闻虫鸟嗔。蹲石倒影俯流水，悦性无倪思古人。

作者简介：罗运崃，字达衡，宁武人。举人，官湖北知县。